|  |
| --- |
|  |
| Referat fra møde i Udvalg for skovfrø og –planter 24. januar 2018 |  |

# Deltagere

Erik Dahl Kjær, Søren Hald, Pernille Karlog, Bruno Bilde Jørgensen, Ulrik Nyvold, Gunnar Friis Proschowsky, Peter Ladegaard Jensen, Bjarne Pugholm Johansen og Morten Krogh.

Fra LFST deltog Kristine Riskær, Bettina Gylden og Merete Buus (referent).

# Afbud

Jan Svejgaard Jensen, Martin Jensen, Thure P. Hauser, Søren Iversen, John Norrie, Niels Otto Lundstedt og Claus Jerram Christensen.

| Dagsorden for mødet (REV1) | | |
| --- | --- | --- |
| 1. | Velkomst |  |
| 2. | Godkendelse af dagsorden |  |
| 3. | Orientering fra Landbrugsstyrelsens   1. Status på EU’s kontrolforordning og plantesundhedsforordning 2. Status på OECD 3. Udvalg for skovfrø og –planter 4. Aftale med Kåringssekretariatet |  |
| 4. | Orientering fra Kåringssekretariatet | Bilag |
| 5. | Status på Landbrugsstyrelsens kontrol   1. Statistik 2. Import og indsamling 3. Omsætning i Danmark 4. Aftalebaseret ordning 5. Økonomi | Bilag |
| 6. | Diskussionspunkter   1. Krav til hybridprocent for frø af hybridlærk, fortsat fra seneste møde 2. Orientering om kampen mod invasive arter og den fremtidige koordinering med udvalgets arbejde 3. Geografisk angivelse af kårede bevoksninger (LBST) fra sidste års referat pkt. 7c 4. Skovstrategi | Bilag |
| 7. | Introduktion til dagens ekskursion:  Planen er at vi kører til Saltbjerg, det ligger på Tøndervej  <http://naturstyrelsen.dk/media/209518/a_68-e-bog.pdf>  Temaet bliver ’Frøkilder i NGR’ med udgangspunkt i Saltbjerg (F808), og frøplantager som den har bidraget til (vi besøger kun selve Saltbjerg). |  |
| 8. | Eventuelt – herunder næste møde |  |

# Velkomst

Kristine Riskær (KRRI) bøde velkommen til Danmark i bedre balance I, hvor Landbrugsstyrelsen er kommet godt på plads i Augustenborg. KRRI præsenterede herkomstholdet: Benjamin, Bettina og Merete.

# 2. Godkendelse af dagsorden

Dagsordenen blev godkendt.

**3. Orientering fra Landbrugsstyrelsen**

**3.1 Status på EU’s kontrolforordning og plantesundhedsforordning**

Merete Buus (MEB) orienterede om arbejdet med implementering af de nye forordninger om plantesundhed og kontrol (IMPLANT). LBST arbejder i 5 spor:

Spor 1: Ny kontrolmodel og kompetencestyrkelse

Spor 2: Risikohåndtering: overvågning og beredskab

Spor 3: Formidling: skadegørertrusler og offentlig bevågenhed af plantesundheden

Spor 4: Nye trusler for plantesundheden og risikoanalyser

Spor 5: Digitale løsninger.

I forbindelse med IMPLANT udvikler LBST også på en ny gebyrmodel, der skal sikre ensartethed mellem de enkelte kontroller.

Kommissionen (KOM) og medlemsstaterne (MS) arbejder med gennemførelsesbestemmelser, der skal udmønte detaljerne i de nye forordninger. I den forbindelse er der udviklet standardskabeloner til plantepas og mulighed for at kombinere dem med certificeringsmærkesedler.

Der kommer formentlig krav om plantesundhedscertifikater på al frøimport til EU. [Formaterne på certifikaterne er konventionsbestemt. EU kommer ikke til at stille andre krav til formatet på plantesundhedscertifikater end de der stilles i regi af IPPC (heller ikke ift. IT). Med Traces bliver der andre anmeldeprocedurer men det er ikke noget, der kommer til at berøre certifikatformatet el. lign. Indsat af ref.]

**3.2 Status på OECD**

MEB orienterede om det seneste OECD årsmøde om skovfrø og –planter, som blev afholdt i LBST, København, i oktober 2017. Det officielle referat sendes til udvalgets orientering, når det foreligger. Erik Dahl Kjær (EDK) og Pernille Karlog (PK) holdt oplæg om hhv. den danske skovsektor og det danske certificeringssystem. Storbritannien er interesseret i at deltage i OECD skovcertificeringsreglerne og Bulgarien er netop optaget i reglerne. OECD vil revidere strategien for reglerne, så den bedre afspejler udfordringerne. Der er udarbejdet retningslinjer for frøhandlere, som sendes til udvalgets orientering, når de offentliggøres.

**3.3 Udvalg for skovfrø og -planter**

KRRI sagde, at udvalgets funktionsperiode er udløbet. LBST sender brev ud til udvalgets medlemmer med tak for indsatsen og skriver til organisationerne med henblik på nye indstillinger for den kommende funktionsperiode. I den forbindelse ajourfører LBST også forretningsordenen.

**3.4 Aftale med Kåringssekretariatet**

KRRI sagde, at LBST ser på administrationsgrundlaget for Kåringssekretariatet. Sekretariatet og udvalget yder god bistand til styrelsen, men der er behov for formalisering af sekretariatets arbejde fremadrettet i forhold til tilbuds- og udbudsreglerne.

**4. Orientering fra Kåringssekretariatet**

Bruno Bilde Jørgensen (BBJ) orienterede om kåringsturene og kåringer for 2017. Der er sket 14 anmeldelser, hvilket er et højt niveau. Der er indstillet 12 nye kåringer til LBST fordelt på 6 til vedproduktion, 5 til værn- og læformål og 1 til klippegrøntproduktion. 2 anmeldelser er endnu uafsluttede. Der er nedlagt 5 kåringer efter distriktsønske.

BBJ sagde at der over de seneste 20 år er sket et fald i anmeldelser og at udviklingen går i retning af frøavlsplantager fremfor frøavlsbevoksninger og en reduktion i eg- og bøgebevoksninger.

Kåringsudvalget mødes ekstraordinært i februar for at drøfte principielle kåringskriterier, der ikke er dækket klart af bekendtgørelsen om skovfrø og -planter.

Kåringsudvalget blev opfordret til at drøfte anmeldelsestidspunkt og tidspunkt for besigtigelser i forhold til høsttidspunkt og give et bud på behov for kriterier. Tidspunkt for kåringsturen er et kompromis mellem kåringer med forskelligt formål.

Det er LBST, der træffer afgørelse om kåringer og udsteder kåringsdeklarationer på baggrund af Kåringsudvalgets indstillinger. Når en anmeldelse afvises skal den forvaltningsmæssigt følges af en klagevejledning. LBST ser på de gældende procedurer og muligheden for at sende afgørelserne om kåring, kåringsdeklarationerne og afvisning af kåringsanmeldelser tidligere.

I 2018 er kåringsturen fastlagt til 3.-4. september.

**5. Status på Landbrugsstyrelsens kontrol**

**5.1-5.3 Statistik, kontrol med import, indsamling og omsætning**

Bettina Gylden (BEGY) orienterede om kontrollen for 2017, som er forløbet planmæssigt. 70 virksomheder er registreret og får virksomhedskontrol. Det kan være svært at kontrollere om alle relevante virksomheder er registrerede. LBST har ikke hjemmel til at offentliggøre de 70 virksomheder. Det kunne ellers være med til at afdække et eventuelt problem. Der var enighed om, at det er vigtigt, at der følges op på dette. LBST ser på mulighed for at give hjemmel til offentliggørelse af de registrerede virksomheder. LBST inviterer en kontrollør med næste gang, som kan fortælle om kontroludførelsen.

Statistikker vil blive eftersendt til udvalget og lagt på styrelsens hjemmeside snarest muligt.

**5.4 Aftale baseret ordning**

MEB sagde, at notatet og blanketter til den aftalebaserede ordning trænger til revision, så styrelsens navn, hjemler og mailadresser er korrekte. Den bliver snarest muligt lagt på styrelsens hjemmeside. Der var tilfredshed med ordningen, som fungerer godt.

**5.4 Økonomi**

Grundet årsafslutning, så var det ikke muligt at fremlægge resultatet for 2017. Dette punkt vil blive behandlet på næste møde eller fremsendt inden, kunne KRRI oplyse.

**6. Diskussionspunkter**

**6.1. Krav til hybridprocent for frø af hybridlærk, fortsat fra seneste møde**

EDK oplyste om baggrunden for punktet. Det er primært dansk hybridlærk der handles i Danmark. De fleste år opnås en hybridprocent på 60 og derover, men enkelte år er det ikke muligt. Det er en vigtig handelsparameter også ved handel til andre lande, derfor er en form for autoriseret system vigtigt.

Efter en drøftelse indstillede udvalget, at LBST går videre med en revision af bekendtgørelsen om skovfrø og –planter, så der indsættes en dansk norm for hybridprocent i hybridlærk på 60 % med mulighed for dispensation i år med særlige udfordringer. Dertil skal der være pligt til at oplyse hybridprocenten ved handel. Testmetoden skal beskrives i et bilag. LBST skal foretage dokumentkontrol af om analysen er sket og har vist, at normen er overholdt.

LBST gjorde opmærksom på, at der kræves et stærkt ønske fra erhvervet, når der skal indføres strengere danske normer. Der bliver behov for data og anden information som støtte for en bekendtgørelsesændring. LBST vender tilbage, når det bliver aktuelt. Ændringen kan tidligst ske pr. 1. januar 2019.

**6.2. Orientering om kampen mod invasive arter og den fremtidige koordinering med udvalgets arbejde**

Helen Nyegaard Hvid (HNH) fra Miljøstyrelsen (MST) fortalte om arbejdet med invasive arter. MST har udgivet en revideret handlingsplan for invasive arter på MST hjemmeside sammen med en liste over ikke-hjemmehørende arter i Danmark. Arterne er vurderet ud fra, hvor invasive de vurderes at være i Danmark. Nye arter kan tilføjes.

En række arter er reguleret i en EU-forordning fra 2014, da de vurderes at være så invasive i EU, at det kræver en fællesskabshandling. Der er enighed om indtil videre at regulere 49 arter i EU. Al handel, hold, brug og import af disse arter er forbudt. Der er toldkontrol på dem ved grænserne fra 3.-lande. Forordningen giver ikke mange muligheder for at sælge i en overgangsperiode, men der er nogle enkelte overgangsbestemmelser. En ny kandidat til listen er *Ailanthus altissima*, som er et problem i andre EU lande.

Og der er desuden national regulering på vej for 12 arter, der ikke er EU-reguleret, men som er uønskede i Danmark. Der er oprettet hjemmel til dette i Naturbeskyttelsesloven. Arterne, som ønskes reguleret, er præsenteret i handlingsplanen. Arter, som især interesserer branchen er *Rosa rugosa* og *Prunus serotino*, som begge er kandidater til listen. Den nationale regulering forventes at træde i kraft medio 2019. Der skal drøftes overgangsordninger med den rådgivende gruppe for invasive arter, hvor Bjarne Pugholm er medlem.

**6.3 Geografisk angivelse af kårede bevoksninger (LBST) fra sidste års referat pkt. 7c**

BBJ sagde at det optimale er, hvis man kan angive polygonet for det enkelte areal. De forskellige systemer kan konverteres til hinanden. Gunnar Friis Proschowsky (GFP) sagde, at alle bevoksninger er plottet ind på plantevalg.dk.

Det blev aftalt, at LBST ændrer anmeldelsesskemaet, så anmelder skal angive koordinater for anmeldelsen. For eksisterende ca. 270 kåringer checker LBST med Helle Strømsteds data, plantevalg.dk og frøkildeejerne. Efterfølgende sendes data til KOM, så danske kåringer kommer med på KOM’s oversigt.

**6.4 Skovstrategi**

PK fortalte, at skovstrategien er kommet lidt nærmere. Ministeren har godkendt den, men godkendelse ved Regeringens Økonomiudvalg udestår.

**7. Introduktion til dagens ekskursion**

GFP gav en kort introduktion til dagens ekskursion, som gik til frøavlsbevoksning F.808, ’Ny Saltbjerg’ i Gråsten skovdistrikt. Bevoksningen er særligt egnet til juletræsproduktion. Frøet stammer fra Ambrolauri i Georgien.

**8. Eventuelt**

Der blev drøftet nye teknologiske muligheder, og KRRI nævnte de to store EU landbrugssatellitter, der vist nok er frit tilgængelige. De hedder Sentinel 1 og Sentinel 2, fx <http://www.esa-sen2agri.org/>. Området er i rivende udvikling, men det ser pt ud som om, at satellitterne ikke kan komme tæt nok på afgrøde og træer til at foretage de vurderinger, som udvalget kunne finde interessant. Udviklingen følges.

Ulrik Nyvold (UN) gjorde opmærksom på, at ved meget små høstår (lavt høstudbytte) i stilkeg, bliver gebyret for herkomstcertifikatet så højt i forhold til høstens værdi, at det ikke kan betale sig at høste frøet. Morten Krogh (MK) sagde, at der er tilsvarende problemer med birk, hvor svaret har været nej til et reduceret gebyr. I normale år og for andre arter er certifikatprisen ikke afgørende.

KRRI orienterede om, at Miljø- og Fødevareministeriet (MFVM) ser på hele ministeriets gebyrstruktur. Samtidig kører arbejdet med lovprogram og implementering af de to forordninger under pkt. 3.1. Der kan i det lys komme ændringer, der skal skabe en større gennemsigtighed i gebyrstrukturen. Vi har en ramme, som vi arbejder indenfor med balance over 4 år, og arbejdet kompliceres af, at Planteenheden har mange små ordninger, hvor der også er ønske om øget digitalisering. Ovenstående problemstilling vil indgå i de videre overvejelser.

Næste møde i udvalget er fastlagt til torsdag den 1. november 2018, kl. 10-14 ved Sorø Akademi med efterfølgende ekskursion.